Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: hatályba lépett a közúti közlekedési nyilvántartásról szóló 1999. évi LXXXIV. törvény, amely rendelkezéseket tartalmaz a
Paragraph Index: 1348

hatályba lépett a közúti közlekedési nyilvántartásról szóló 1999. évi LXXXIV. törvény, amely rendelkezéseket tartalmaz a nyilvántartásból történő adatigénylés feltételeiről. (208/K/1999) Egy panaszos azt kifogásolta, hogy az Amerikai Egyesült Államokba utazáshoz szükséges vízum igényléséhez szükséges űrlapon túlságosan sok személyes adatot kell megadni. A vízum igénylőjének természetes személyazonosító adatain túl az űrlapon nyilatkoznia kell többek között arról, hogy: volt-e letartóztatva, büntetve; szenvedett-e valaha fertőző, járványos betegségben; volt-e kábítószer-élvező. Az adatvédelmi biztos a panaszost tájékoztatta arról, hogy az Amerikai Egyesült Államok budapesti nagykövetségének adatkezelésére nem vonatkoznak a magyar jogszabályok, még magyar állampolgárok adatai esetében sem. A vízumigénylés során kért adatok körét az Egyesült Államok jogszabályai határozzák meg. Egyetlen magyar (vagy más országbeli) tisztviselő, hatóság sem írhatja elő az Egyesült Államok Kormányának, hatóságainak, hogy a beutazást milyen feltételekhez kössék. (247/A/1999) Az Amerikai Egyesült Államok egyik polgára az iránt érdeklődött, hogyan tudhatná meg, változott-e magyar származású édesanyja állampolgársága a születési anyakönyvi kivonatában szereplő adatokhoz képest. A biztos az amerikai állampolgárt tájékoztatta arról, hogy a Belügyminisztérium állampolgársági főosztálya tud édesanyja állampolgárságával kapcsolatban tájékoztatást adni, beadványát előterjesztheti a magyar külképviseleteknél is. (586/A/1999) Magyarország iszlamabadi nagykövete jelezte a Külügyminisztériumnak, hogy a schengeni országok helyi külképviseletei felajánlották a vízumot csalással vagy megtévesztéssel megszerző személyek adatai kölcsönös kicserélésének lehetőségét. A pakisztáni magyar külképviselet adatkezelésére a magyar jogszabályok rendelkezései az irányadók. A Külügyminisztérium konzuli főosztályának vezetőjét az adatvédelmi biztos tájékoztatta arról, hogy a kívánt adattovábbításokra — a schengeni egyezményhez való csatlakozásunk előtt — csak akkor volna lehetőség, ha törvény előírná, hogy a vízumot kérelmező személy meghatározott adatait milyen célból, mikor és melyik harmadik félnek lehet továbbítani.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes